პოლ ბიუჰაიტი

პოლ ტ. ბიუჰაიტი (დ. 1977 წლის 7 ნოემბერი) - ამერიკელი კომპიუტერული ინჟინერი და მეწარმეა, რომელმაც შექმნა ელფოსტა Gmail. მან შექმნა Google AdSense-ის საწყისი პროტოტიპი Gmail-ზე მუშაობის პროცესში. მანვე შესთავაზა Google-ის ყოფილი დევიზი – "არ იყო ბოროტი" (Don't be evil) – 2000 წლის შეხვედრაზე კომპანიის ღირებულებების შესახებ, მას შემდეგ რაც ეს დევიზი თავდაპირველად 1999 წელს ინჟინერ ამიტ პატელს ეკუთვნოდა.

ადრეული წლები და განათლება
ბიუჰაიტი დაიბადა 1977 წლის 7 ნოემბერს, ვებსტერში, ნიუ-იორკის შტატში. ის სწავლობდა ქეის უესთერნ რეზერვის უნივერსიტეტში, კლივლენდში, ოჰაიოს შტატში, სადაც კომპიუტერული ინჟინერია ისწავლა და უნივერსიტეტის ნიჩბოსნობის გუნდშიც მონაწილეობდა.

კარიერა
ბიუჰაიტი თავდაპირველად მუშაობდა Intel-ში და მოგვიანებით გახდა Google-ის 23-ე თანამშრომელი. Google-ში მან 2001 წელს დაიწყო Gmail-ის განვითარება, რომელიც გამოირჩეოდა ინოვაციური ძიების და შენახვის მახასიათებლებით. მანვე წამოიწყო ინიციატივა, რომელიც შემდგომ AdSense-ად გადაიქცა.

Google-იდან წასვლის შემდეგ, 2006 წელს ბიუჰაიტმა ბრეტ ტეილორთან ერთად დააარსა FriendFeed, რომელიც 2007 წელს ამოქმედდა. 2009 წელს Facebook-მა ეს კომპანია შეისყიდა კერძო გარიგებით, რის შედეგადაც ბიუჰაიტი Facebook-ის თანამშრომელი გახდა.

2010 წელს მან დატოვა Facebook და გახდა საინვესტიციო ფირმის Y Combinator-ის პარტნიორი. 2006 წლიდან ინვესტირების დაწყებიდან 2008 წლამდე, მან 32 კომპანიაში ჩადო დაახლოებით 1.21 მილიონი დოლარი.

დღესაც აგრძელებს ანგელოზ ინვესტიციებს დაახლოებით „40-მდე“ სტარტაპში (მისივე შეფასებით) და აქტიურად თანამშრომლობს Y Combinator-თან.

ბიუჰაიტმა 2011 წელს მოიპოვა The Economist-ის ინოვაციის ჯილდო კომპიუტერულ ტექნოლოგიებსა და ტელეკომუნიკაციის სფეროში.

სქოლიო

კატეგორია:ამერიკელი ბლოგერები
კატეგორია:ცოცხალი ადამიანები
კატეგორია:Google-ის თანამშრომლები
კატეგორია:Microsoft-ის თანამშრომლები
კატეგორია:დაბადებული 1977